
4054.  Pravilnik o dodeljevanju socialnih pomoči v Občini Ig, stran 7983.
Na podlagi 99. člena zakona o socialnem varstvu (Uradni list RS, št. 54/92, 42/94, 41/93), 21. člena zakona o lokalni samoupravi (Uradni list RS, št. 72/93, 57/94, 14/95, 26/97, 70/97, 10/98, 74/98, 70/00) in na podlagi 16. člena statuta Občine Ig (Uradni list RS, št. 2/00) je Občinski svet občine Ig na 22. redni seji dne 20. 9. 2001 sprejel

P R A V I L N I K
    o dodeljevanju socialnih pomoči v Občini Ig

1. člen

S tem pravilnikom se določijo kriteriji in postopki dodeljevanja socialnih pomoči v Občini Ig. Postopek v zvezi z dodeljevanjem socialnih pomoči vodi in o njih odloča Center za socialno delo Vič-Rudnik.

2. člen

Do socialne pomoči po tem pravilniku so upravičeni občani s stalnim bivališčem v Občini Ig, ki jim je zaradi trenutne materialne ogroženosti nujno potrebna pomoč občine, izkoristili pa so že vse možnosti za rešitev socialne stiske.

3. člen

Občinska socialna pomoč po tem pravilniku je enkratna denarna pomoč, ki se praviloma dodeli enkrat letno.

4. člen

Do socialne pomoči iz prejšnjega člena so upravičeni:

– občani, ki prejemajo trajno socialno pomoč,

– občani, prejemniki denarnega dodatka po zakonu o socialnem varstvu,

– družina, ki prejema denarno socialno pomoč,

– posameznik ali družina, ki se zaradi težje bolezni, nesposobnosti za pridobitno delo, elementarne nesreče ali drugih izjemnih razmer, ki pogojujejo tovrstno pomoč, znajde v težki materialni situaciji.

5. člen

Enkratna denarna pomoč je namenjena za:

– nakup ozimnice in kurjave,

– doplačilo letovanj socialno ogroženih otrok in oskrbovancev v domovih starejših občanov,

– nakup šolskih potrebščin,

– doplačila zdravstvenih storitev, ki so nujno potrebna, pa jih ne pokriva ZZZS,

– doplačilo najemnine za stanovanje,

– regresiranju šolskih kosil.

6. člen

Višina sredstev, namenjenih za izvajanje socialne pomoči se za vsako tekoče leto zagotovi v proračunu Občine Ig.

7. člen

Denarna pomoč se praviloma izroča neposredno upravičencem, razen za letovanja, kosila in v primeru, ko strokovna služba Centra za socialno delo oceni, da pomoč ne bi bila namensko uporabljena.

8. člen

Občina Ig v občinskem glasilu objavi javni razpis za dodelitev socialnih pomoči v tekočem letu.

9. člen

Občani vlagajo zahtevke za dodelitev socialne pomoči na obrazcu »Vloga za dodelitev občinske socialne pomoči« pri Centru za socialno delo Vič-Rudnik.

Vlogi so dolžni priložiti vsa potrebna dokazila o izpolnjevanju pogojev v skladu z zakonom o socialnem varstvu in s tem pravilnikom.

10. člen

Center za socialno delo Vič-Rudnik preveri podatke iz vloge in dokazil in v roku 30 dni od vložitve zahtevka odloči o upravičenosti do občinske socialne pomoči z odločbo.

11. člen

Ta pravilnik začne veljati naslednji dan po objavi v uradnih objavah občinskega glasila Mostiščar.

